  Виталий Пронин Зинаида Рябинина, валтӥсь редакторТуннэ - нош ик кузь праздник азьын берпуметӥ ужан нунал. Сыӵе мылкыд кылдэ, туэ ӧм но ужаллялэ на кадь. Но озьы косэмын...Интернет пыр юромо юалляськи пӧртэм кунъёсын улӥсь тодмоосылэсь: Нылкышноослэсь  калыккуспо нуналзэс Россиын кадь паськыт кытын ке пусъё-а? Бен, пе, иворъёсын гожто, 8-тӥ Март - нылкышно нунал шуыса, но нимысьтыз пусйись ӧвӧл. Одӥгез удмурт нылкышно Европаын 10 арлэсь кема улэ ни, бызиз но, пинал но вордӥз ни, ваньмыз, пе, умой, но 8-тӥ мартэ картме сяська кузьматыны нокызьы дышетэме уг луы. Нош милям сяська - со кузьым чот но ӧвӧл ни кадь, так, бордаз гинэ, но одно ик!!! Нош кузьым - со маке шӧдскымон, мукетъёсызлы вожъяськымон... Мар веранэз ни нимысьтыз шутэтскон нунал сётон сярысь! Праздниклэн вордӥськем интыяз, США-ын но, кичӧлтӥсьлэн Клара Цеткинлэн вордӥськем интыяз, Германиын но, та нуналэ ужало! Асьме нылкышноосты гинэ сокем ярато-дунъяло, шӧдске.Табере нылкышноослы кулэ ӧвӧл ни правооссы понна нюръяськыны - пожалуйста, буд, дышетскы, азинскы, кивалты... Но мултэс воля сётон нылкышноосты эрказмытэ, азинскем-чеберскем интые, соос лекомо, вог, урод луо. Шаерысьтымы Следствиосъя комитет нуналлы быдэ сямен ивортэ: егит  анай  нылпи садысь воспитателез тышказ, мукетыз полицейскойёс вылэ омырскиз, шузи улсы кариськыса, судлы мытылӥз (тодэ уго, пичи нуныезлы луыса пытсэт сьӧры уз келялэ), куинетӥез кудӟыса 2 аресъем нунызэ пачкатӥз, ньылетӥез 27 аресозь вордэм пизэ ӵогъялтӥз, витетӥез картсэ кораз... Юзырес. А ведь ӵапак таӵе  нылкышноос одӥг праздникез но пусйытэк уз кельтэ, эшшо пиосмуртъёсты пыкылон кылъёс шедьтозы. Но, тьфу-тьфу, удмурт нылкышноос сыӵе калозь медаз усе.Малпасько, нылкышно нимысьтыз праздниктэк но шудо луысал, угось Инмарен солы вордскыкуз ик пиосмуртъёслэсь трос право сётэмын - нылпи вордыны. Котьма шуэ но, шонер вал Лев Толстой Наташа Ростова сярысь: «...растрепанная, в халате, она могла выйти большими шагами из детской с радостным лицом и показать пелёнку с жёлтым вместо зелёного пятна, и выслушать утешения о том, что теперь ребёнку гораздо лучше». Соин ик, кин улоназ кутэт ӧз миськы на - мед кылдоз, нош отысь будэмъёс медаз вунэтэ: Россиын 8-тӥ Мартэз пусъё! Праздникен! Теги: редакторлэнкылыз удмуртдунне  